U Milenijum Parku u Čikagu danas je održan prvi po redu protest #1od5miliona sa koga su okupljeni poručili da “iako su daleko od Srbije, nisu digli ruke od nje”, te da će se “boriti do kraja za njenu budućnost I njenu decu”

“Kakav čovek treba da budete pa da mirno gledate kako propada zemlja u kojoj ste rođeni, grad u kome ste živeli, da pate Vaše porodice, komšije, prijatelji…Da Vašim očevima i majkama otimaju parče hleba i one jadne, teško stečene penzije, a da vašoj mlađoj braći i sestrama ostavljaju samo jednu mogućnost – da krenu za Vama! A ne možemo celu Srbiju da preselimo u Čikago, Toronto, London, Berlin…Neko mora da ostane. Ili da ugasi svetlo. Ili da sačuva žar na ognjištu. Šta će od ta dva biti, izbor je na nama. Da li želimo da za koju godinu u Srbiju odlazimo samo da bi obišli groblja, sa cvećem i svećama? Je li to budućnost koju želimo?”, upitao je prisutne novinar Antonije Kovačević, koji se obratio ispred organizatora skupa.

Protestanti su zatim, sa istaknutim srpskim zastavama i parolama prošetali oko najpoznatije turističke atrakcije Čikaga, skulpture “Pasulja”, a u mimohodu im se priključilo i nekoliko japanskih turista koji su se tu zatekli.

Iz Pokreta #1od5milionaCHICAGO su poručili da je ovo tek početak, da će o budućim akcijama pravovremeno obaveštavati zemljake i sugrađane, kao i da će uskoro pokušati da oko iste ideje okupe i ljude iz drugih gradova Amerike i Kanade, koji bi im se priključili u protestu.

Zanimljivo da je prvu šetnju u Čikagu nedavno, prilikom gostovanja u ovom gradu, na njegov prepoznatljivi način najavio i autor emisije “24 Minuta” Zoran Kesić, i to kao #1od5kamiona, aludirajući na biznis kojim se najčešće bave Srbi u ovom delu Amerike.



Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se